《相逢行赠别旧友治将军》
元代·萨都剌

一年相逢在京口，笑解吴钩换新酒。
城南桃杏花正开，白面青衫鞭马走。
一年相逢白下门，短衣窄袖呼郎君。
朝驰燕赵莫吴楚，逸气自觉凌青云。
一年相逢在阙下，东家蹇驴日相假。
有如臣甫去朝天，泥滑沙堤不敢打。
都门一别今五年，今年相逢沧海边。
千山木叶下如雨，雁声堕地秋连天。
将军毳袍腰羽箭，拥马旌旗照溪面。
小官不识将军谁，卧病孤舟强相见。
岂知此地逢故人，摩挲老眼开层云。
旧游历历似隔世，夜雨岂不思同群！郎君别后瘦如许，无乃从前作诗苦。
溪头月落山馆深，剪烛犹疑梦中语。
人生聚散亦有时，且与将军游武夷。
弓刀挂在洞前树，洞里仙童来觅诗。
稽首武夷君，借我幔峰顶，分我紫霞浆，与子连夜饮。
左手招子乔，右手招飞琼，举觞星月下，听吹双凤笙。
我酌一杯酒，持劝天上月，劝尔长照人相逢，莫向关山照离别。
凤笙换曲曲未终，天风木杪吹晨钟。
拂衣罢宴下山去，又隔云山千万重。

作者简介：萨都剌（约1272—1355）元代诗人、画家、书法家。字天锡，号直斋。回族（一说蒙古族）。其先世为西域人，出生于雁门（今山西代县），泰定四年进士。授应奉翰林文字，擢南台御史，以弹劾权贵，左迁镇江录事司达鲁花赤，累迁江南行台侍御史，左迁淮西北道经历，晚年居杭州。萨都剌善绘画，精书法，尤善楷书。有虎卧龙跳之才，人称燕门才子。他的文学创作，以诗歌为主，诗词内容，以游山玩水、归隐赋闲、慕仙礼佛、酬酢应答之类为多，思想价值不高。萨都剌还留有《严陵钓台图》和《梅雀》等画，现珍藏于北京故宫博物院。